Jabuli 97
Ker ki twero pa Rwot
1Rwot tye ka loc; wek lobo obed ki yomcwiny;
wek lobo ma i dog nam ducu cwinygi obed yom!
2Pol ki mutu mucido licuc ogure woko dyere;
kit ma atir ki ŋolo kop ma tye atir aye miyo komkerre cuŋ matek.
3Mac telo nyime,
waŋo lumerokke ma gugure dyereni woko.
4Lutkotte mil menyo lobo;
lobo neno ci yeŋŋe.
5Godi leny i nyim Rwot calo odok kic,
i nyim Rwot me lobo ducu.
6Polo tito porrene;
lwak me rok ducu gineno deyone.
7Jo ducu ma woro cal jogi ma gipayo lewic omakogi,
jo ma wakke pi cal jogi ma gupayo;
lwak lubaŋa-gu ducu giryebbe piny i nyime.
8Jo Cion giwinyo ci gibedo ki yomcwiny,
anyira Juda ducu cwinygi yom ma pe twerre,
pi kop ma iŋolo, ai Lubaŋa.
9In ŋat mamalo twal i wi lobo ducu, ai Rwot;
in i dit ikato lubaŋa-gu ducu.
10Rwot maro jo ma dag gin marac;
en gwoko tipo pa jone ma gene;
en larogi woko ki i ciŋ jo maraco.
11Ceŋ ryeny pi jo ma kitgi atir,
yomcwiny bene tye pi jo ma cwinygi atir.
12Wubed ki yomcwiny i Rwot, wun jo ma kitwu atir,
wupwo nyiŋe maleŋ!